สกู๊ป : ก้าวข้ามประชานิยมเพื่อความยั่งยืนด้วย 'เกษตรแปลงใหญ่'
เกษตรแปลงใหญ่ คืออีกหนึ่งนโยบายที่รัฐบาลนำมาใช้เพื่อก้าวข้ามประชานิยมเพื่อความยั่งยืน หวังแก้ปัญหาราคาข้าวในระยะยาว โดยนายกสมาคมเครือข่ายชาวนาไทย มองว่า การรวมกลุ่มเพื่อต่อรองในการซื้อผลผลิตและปลูกข้าวนั้น จะช่วยทำให้ลดต้นทุนค่าใช้จ่ายในการปลูกข้าวให้มีคุณภาพได้ เป็นการเพิ่มกำไรในขายข้าวในระยะยาว 

การสนับสนุนให้ชาวนาได้ปลูกข้าว และผ่านพ้นในช่วงวิกฤตที่เกิดจากปัญหาราคาข้าวตกต่ำ คือนโยบายของภาครัฐที่ต้องเข้าไปส่งเสริม ให้การปลูกข้าวสามารถออกผลได้เป็นที่น่าพอใจและมีผลผลิตที่ได้ราคา
 
แต่ในขณะเดียวกันที่ผ่านมานั้นปรากฏว่าการปลูกข้าวส่วนใหญ่ ของเกษตรกรยังไม่สามารถมีรายได้ที่ดูแลตัวเองและยังต้องพึ่งพาการช่วยเหลือจากภาครัฐ จึงทำให้รัฐบาลพลเอก ประยุทธ์ จันทร์โอชา นายกรัฐมนตรีจึงต้องเร่งแก้ปัญหาในขณะนี้
 
นโยบายเกษตรแปลงใหญ่ เป็นหนึ่งในแนวทางทำให้ชาวนาสามารถลดต้นทุนการปลูกข้าวได้ โดยรัฐบาลจะเข้าไปสนับสนุนให้การช่วยเหลือในการรวมกลุ่มกันของชาวนา เพื่อต่อรองผลประโยชน์กับการซื้อสินค้าทางการเกษตรที่จำเป็นมากขึ้น อาทิ ปุ๋ยคุณภาพดี ยาป้องกันศัตรูพืช ค่าหว่านไถ ปัจจัยการผลิต ซึ่งสิ่งเหล่านี้คือรายจ่ายที่ชาวนาต้องแบกรับภาระทั้งสิ้นหากต้องการผลผลิตที่มีคุณภาพดี
 
นายกสมาคมเครือข่ายชาวนาไทย เห็นว่านโยบายเกษตรแปลงใหญ่ของรัฐบาลคือการช่วยชาวนาอย่างแท้จริง มุ่งแก้ปัญหาที่เป็นจุดอ่อน พร้อมๆกับพัฒนาศักยภาพความร่วมมือกันของชาวนาให้เกิดประสิทธิภาพ สร้างความร่วมมือในการช่วยเหลือซึ่งกันและกัน โดยในอนาคตจะพัฒนาไปสู่การเป็นรูปแบบสหกรณ์ ทำให้รายได้มีความมั่นคงมากขึ้นจากการค้าข้าว
 
 
เมื่อเปรียบเทียบกับโครงการของรัฐบาลก่อนหน้านี้กับการรับจำนำข้าวทุกชนิดที่ให้ราคาสูง นายกสมาคมเครือข่ายชาวนาไทย ยืนยันว่า แนวทางการทำเกษตรแปลงใหญ่ถือเป็นการช่วยเหลือชาวนาที่แท้จริงและมีความยั่งยืนมากกว่า ซึ่งการรับจำนำข้าวนั้น ไม่ได้สะท้อนความต้องการที่เป็นจริงของตลาด ทำให้ชาวนาแข่งขันที่จะปลูกข้าวให้ได้มาก แต่ไม่เน้นคุณภาพ การทำเกษตรแปลงใหญ่เป็นการส่งเสริมให้ข้าวมีคุณภาพมากกว่า ซึ่งลดการพึ่งพาจากภาครัฐในอนาคตและเกิดเป็นแนวทางที่ยั่งยืน
 
 
การปรับเปลี่ยนชาวนาให้หันมาใช้ระบบเกษตรแปลงใหญ่นั้น แม้จะต้องใช้เวลาในการปรับตัว แต่ผลที่ได้ในอนาคตถือว่าคุ้มค่ากับการรอคอย เพราะเป็นการปรับเปลี่ยนพฤติกรรมการเพาะปลูก ผ่านการส่งเสริมจากรัฐบาลให้ชาวนาทุกคนร่วมมือกันเป็นกลุ่มใหญ่ พร้อมหาช่องทางในการซื้อปัจจัยต่างๆในราคาถูก และเชื่อว่าในอนาคตเมื่อผลผลิตมีคุณภาพ ชาวนาทั้งหมดก็จะสามารถเพิ่มมูลค่าของข้าวได้ให้มีกำไรมากขึ้น และกลายเป็นผู้ควบคุมตลาดได้ในที่สุดเพราะสินค้าเป็นที่ต้องการของตลาด
 
ในเมื่อชาวนาแต่ละกลุ่มมีความเข้มแข็งมากขึ้นก็จะพัฒนาไปสู่กระบวนการที่เป็นรูปแบบของสหกรณ์ที่มีมีการช่วยเหลือกันในแต่ละกลุ่ม ซึ่งระบบสหกรณ์นั้นจะช่วยให้การจัดการได้ดีขึ้นสามารถนำเงินไปลงทุนต่อยอดอื่นๆได้อีกทางหากชาวนาตัดสินใจที่จะเกษียณอายุเมื่อสูงวัยอีกด้วย ซึ่งมาตรการเหล่านี้จะเป็นการยกระดับการช่วยเหลือชาวงนาอย่างแท้จริงในระยะยาว